[pic] | COMISIA COMUNITĂŢILOR EUROPENE |

Bruxelles, 21.11.2008

COM(2008) 783 final

Propunere de

DECIZIE A CONSILIULUI

de stabilire a pozi ț iei Comunită ț ii Europene în cadrul Consiliului ministerial al Comunită ț ii Energiei (Tirana, 11 decembrie 2008)

(prezentată de Comisie)

EXPUNERE DE MOTIVE

Consiliul ministerial al Comunității Energiei se va reuni la 11 decembrie 2008 la Tirana (Albania). Pentru a permite Comunității Europene să participe la deciziile relevante, este necesar să se stabilească poziția Comunității Europene, în conformitate cu articolul 300 din tratat și cu dispozițiile deciziei Consiliului din 29 mai 2006 privind încheierea de către Comunitatea Europeană a Tratatului de instituire a Comunității Energiei.

Prezenta propunere de decizie a Consiliului include toate punctele de pe ordinea de zi în legătură cu care se așteaptă o decizie a Consiliului ministerial, astfel cum se arată în continuare. Celelalte puncte care figurează pe ordinea de zi sunt, de asemenea, menționate cu titlu informativ.

1. ELEMENTELE DECIZIEI

1.1. Biroul de coordonare a licitațiilor - amplasare

Lucrările pregătitoare în vederea stabilirii unui Birou de coordonare a licitațiilor, responsabil de alocarea transfrontalieră a capacităților și de gestionarea congestionărilor sunt foarte avansate. Acest proiect este sprijinit de o masă critică formată din operatori de sistem de transmisie a electricității și din autorități regionale de reglementare în domeniul energiei. Aceștia au arătat că o orientare politică cu privire la amplasarea Biroului respectiv ar facilita considerabil procesul și ar permite instituirea efectivă a acestuia în 2009-2010. Printre părțile contractante, atât Croația, cât și Serbia și-au arătat interesul în legătură cu găzduirea Biroului de coordonare a licitațiilor. Comisia va fi în favoarea unui consens privind amplasamentul care va reuni adeziunea și sprijinul majorității.

1.2. Act procedural privind instituirea, compoziția și funcționarea unui Grup de coordonare în domeniul siguranței aprovizionării

În urma stabilirii orientării politice în cadrul ultimei reuniuni a Consiliului ministerial din iunie 2008, se așteaptă ca acesta din urmă să decidă instituirea unui Grup de coordonare în domeniul siguranței aprovizionării, bazat pe coordonarea voluntară între părți (fără putere decizională). Grupul respectiv ar urma să abordeze atât domeniul electricității cât și cel al gazelor naturale. Pentru a evita costuri inutile și pentru a asigura sinergiile, acest grup ar urma să se reunească o dată pe an, în contextul unei reuniuni a Grupului permanent la nivel înalt. În plus, grupul respectiv ar putea să se reunească în cadrul unor sesiuni comune ad hoc cu Grupul de coordonare al UE în domeniul gazelor naturale. Orice parte contractantă care se confruntă cu o amenințare iminentă ar putea să solicite președinției să convoace o reuniune ad hoc . Se prevede participarea părților interesate din industria de profil și a organizațiilor de consumatori vizați.

1.3. Decizie privind extinderea domeniului de aplicare a anumitor dispoziții din Tratatul de instituire a Comunității Energiei pentru a include sectorul petrolier și crearea unui forum anual privind petrolul

De asemenea, Consiliul ministerial va extinde domeniul de aplicare a Tratatului de instituire a Comunității Energiei pentru a include sectorul petrolier (petrolul brut, produsele și infrastructurile petroliere). Textul propus reflectă o abordare precaută și progresivă. Acest text exclude din domeniul de aplicare al dispozițiilor privind petrolul, cel puțin într-o primă fază, acele articole din tratat care sunt considerate dificil de implementat în sectorul petrolier. Acesta este cazul dispozițiilor privind asistența reciprocă, comerțul energetic exterior și standardele tehnice. În plus, textul respectiv nu definește, deocamdată, o listă a dispozițiilor din acquis-ul comunitar, dar arată că este necesar ca această listă – însoțită de un calendar de implementare – să fie elaborată până în iunie 2010. Aceasta ne va permite să examinăm cu atenția cuvenită chestiunea stocurilor de petrol, dacă este necesar prin intermediul unui studiu care ar putea fi realizat în 2009. În fine, textul respectiv prevede instituirea, conform solicitărilor mai multor state membre și țări din regiune, a unui forum privind petrolul, a cărui primă ediție ar putea avea loc în al doilea semestru al anului 2009.

2. ALTE ELEMENTE

2.1. Aspecte care nu necesită dezbateri

Comisia va aproba concluziile celor două reuniuni precedente ale Grupului permanent la nivel înalt și raportul anual de activitate care urmează să fie adresat Parlamentului în temeiul articolului 52 din Tratatul de instituire a Comunității Energiei.

De asemenea, Comisia va lua notă de următoarele rapoarte:

- Raport privind implementarea Programului de lucru al Comunității Energiei pentru 2008;

- Raport preliminar privind execuția bugetului Comunității Energiei pentru perioada 1.1.2008-31.12.2008;

- Raport privind implementarea standardelor general aplicabile.

2.2. Implementarea Tratatului

Comisia va lua notă de acest raport. Comisia va evalua pozitiv progresul substanțial realizat de majoritatea părților contractante pe parcursul anului curent, dar va sublinia în continuare necesitatea completării cadrului juridic cu legislația secundară și cu actele de implementare necesare. În plus, Comisia va sublinia importanța unui cadru de reglementare care să favorizeze investițiile, precum și importanța faptului de a găsi rapid, prin negociere, soluții la disputele care afectează investitorii.

2.3. Dimensiunea socială

Comisia va lua notă de acest raport, în special în ceea ce privește rezultatele forumului social care a avut loc la 18 și 19 noiembrie 2008 și va sprijini în continuare progresul în ceea ce privește elaborarea unor planuri de măsuri sociale de către părțile contractante.

2.4. Eficiența energetică

Comisia va lua notă de raportul intermediar prezentat de președinția grupului operativ pentru eficiența energetică, înțelegându-se că se așteaptă ca raportul final – inclusiv recomandările – să fie prezentat în cadrul următorului Consiliu ministerial din iunie 2009.

________

Propunere de

DECIZIE A CONSILIULUI

de stabilire a poziției Comunității Europene în cadrul Consiliului ministerial al Comunității Energiei (Tirana, 11 decembrie 2008)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 300 alineatul (2) al doilea paragraf,

având în vedere Decizia Consiliului privind încheierea de către Comunitatea Europeană a Tratatului de instituire a Comunității Energiei (2006/500/CE – 29 mai 2006), în special articolele 4 și 5,

având în vedere propunerea Comisiei,

DECIDE:

Articol unic

În vederea reuniunii Consiliului ministerial al Comunității Energiei care va avea loc la Tirana la data de 11 decembrie 2008, poziția Comunității cu privire la aspectele care intră sub incidența articolului 300 alineatul (2) al doilea paragraf din tratat este prezentată în anexa la prezenta decizie.

Adoptată la Bruxelles, […]

Pentru Consiliu

Președinte

ANEXĂ

Poziția Comunității Europene

- Comunitatea Europeană sprijină instituirea unui Birou de coordonare a licitațiilor pentru alocarea transfrontalieră a capacităților și gestionarea congestionărilor în domeniul electricității. Comunitatea este în favoarea unui consens în ceea ce privește amplasarea Biroului pe teritoriul uneia dintre părțile contractante, înțelegându-se că această amplasare va trebui să fie sprijinită în mare măsură de părțile contractante și de statele membre care participă la instituirea Biroului respectiv.

- Comunitatea Europeană aprobă adoptarea actului procedural privind instituirea, compoziția și funcționarea unui grup de coordonare în domeniul siguranței aprovizionării cu electricitate și cu gaze naturale.

- Comunitatea Europeană aprobă adoptarea decizie privind extinderea domeniului de aplicare a anumitor dispoziții din Tratatul de instituire a Comunității Energiei pentru a include sectorul petrolier, precum și crearea unui forum anual privind petrolul.

- Comunitatea Europeană aprobă adoptarea unei liste actualizate a proiectelor prioritare de infrastructură ale părților contractante.